Flo Kasearu on pannud kolm "maaliõpetuse korüfeed" fakti ette - näidake, et te ka natuurist maalida oskate ja näidake mulle ka, kuidas te seda teete. Maalida tuli muidugi "asja". Lähtepositsiooniks on Flo provokatiivne üleskutse, mis lähtub kõige traditsioonilisemast eeldusest maalikunstile - oskus maalida tähendab oskust  natuurist esemelist maailma kujutada; valguse - varju, värvi ja vormi käsitlust realismi kaanoneid silmas pidades. Kogu protsess on piinliku kõikehõlmavusega üles filmitud ja kogumahus publikule kättesaadavaks tehtud. Neljanda maali tegi korüfeedelt omandatud oskuste põhiselt üliõpilane Kasearu ise. Näituse viimaseks koostisosaks on suureformaadiline (ca 2x 3,2 m) Tõnis Saadoja õlimaal, mis põhineb aerofotol Eesti Kunstiakadeemiast.